Vrou vasgekeer tussen mureDie vrou was van Donderdagaand af tussen die twee mure vasgekeer (Foto: Verskaf) ŉ Vrou is Vrydagoggend deur paramedici te hulp gesnel, nadat sy Donderdagaand tussen twee mure by ŉ huis in Meyerton, Gauteng, vasgekeer geraak het. Russel Meiring, woordvoerder van ER24, sê paramedici en die Midvaal-brandweerdienste is net voor 08:00 na die huis ontbied. Met hul aankoms op die toneel het hulle die vrou in ŉ klein ruimte tussen ŉ grensmuur en die huis se muur aangetref. Meiring sê na wat verneem word, is die vrou Donderdagaand tussen die mure vasgekeer toe sy oor die grensmuur geklim het. Hy kon geen inligting verskaf oor die rede waarom sy oor die muur geklim het nie. “Die brandweerdienste het die vrou bevry en paramedici het haar vir hipotermie behandel,” bevestig Meiring. “Sy is daarna per ambulans na die Kopanong-hospitaal in Vereeniging geneem vir verdere mediese behandeling.”